'Húlle skroom nie om sleutelfigure in polisie uit te wis' | Netwerk24
Deur Warda Meyer 21 September 2020 12:26
Dit volg nadat lt.kol. Charl Kinnear, speurhoof van die Wes-Kaapse bende-eenheid, Vrydag voor sy huis in Sidneyvale, Bishop Lavis, deur 'n gemaskerde man in 'n rooi kappietop doodgeskiet is.
Kinnear het toe pas voor sy huis stilgehou. Hy is vermoedelik meer as vyf keer raakgeskiet en is op die toneel aan sy wonde dood.
Volgens Lamb is dit nog nie duidelik hoekom Kinnear spesifiek vermoor is, en of dit verband hou met 'n spesifieke ondersoek wat hy gedoen het nie. Wat sy dood wel bewys het, is dat die polisielede kwesbaar is en dat dit nie genoegsame beskerming is vir lede wat Kaapse bendes ondersoek nie.
"Georganiseerde misdadigers buit nou dié kwesbaarheid uit en sal nie skroom om sleutelfigure uit te wis nie."
Lamb sê die polisie het tot nou toe daarin misluk om belangrike bates soos ondersoekers, aanklaers en getuies teen geteikende aanvalle te beskerm.
Volgens Lamb is aanvalle teen lede van die polisie en die vervolgingsgesag deel van 'n nuwe tendens deur georganiseerde groepe en bendelede om mense in die strafregstelsel te teiken sodat hul sake byvoorbeeld geskrap kan word.
"Ons sien hoe senior polisielede, prokureurs, staatsaanklaers en selfs getuies in hofsake in die visier kom sodat die bendes tyd kan wen om te verseker dat hul sake nie voortgaan nie, van die hofrol geskrap word, of eenvoudig uitgegooi word."
Lamb sê sonder bewyse en getuienis is vervolgings eenvoudig nie moontlik nie.
"Een baie doeltreffende manier om te verseker dat sake nie verhoor word nie, is wanneer die ondersoekbeampte, die staatsaanklaer of getuies verdwyn of dood is."
Hy sê dis nie net die Wes-Kaap wat sulke voorvalle het nie, maar die probleem is ook volop in KwaZulu-Natal en Gauteng waar misdadigers sleutelfigure in hul sake teiken.
Forensics for Justice het Sondag 'n beloning van R1 miljoen aangekondig vir enige tasbare inligting wat kan lei tot die inhegtenisneming en suksesvolle vervolging van Kinnear se moordenaars.